Абазэ Руслан Исмел и къуэр
Къэбэрдей-Балъкъэр Республикэм хэщIыныгъэшхуэ игъуэтащ. И ныбжьыр илъэс 80-м иту 2018 гъэм жэпуэгъуэм и 19-м дунейм ехыжащ республикэм и къэрал лэжьакIуэ цIэрыIуэ, Урысей Федерацэм щIыхь зиIэ и юрист, Урысей Федерацэм и прокуратурэм щIыхь зиIэ и лэжьакIуэ, юстицэмкIэ 2-нэ класс зиIэ къэрал советник Абазэ Руслан Исмел и къуэр.
Абазэ Руслан Къэбэрдей-Балъкъэр Республикэм щыщ Тэрч районым хыхьэ Плановскэ къуажэм 1939 гъэм къыщалъхуащ.
Курыт школыр къиуха нэужь 1957 гъэм Шэшэн-Ингуш АССР-м щыщ Сунжэ районым хыхьэ Асиновскэ станицэм дэт консерв заводым рабочэу щылэжьащ, иужькIэ Плановскэ къуажэм щыIа «Вторая пятилетка» колхозым хэтащ.
1959 гъэм ар киномеханикхэр щагъэхьэзыру Батайск дэт школым щIэтIысхьэри, ар къиуха нэужь Тэрч райисполкомым щэнхабзэмкIэ и къудамэм и киномеханикыу лэжьащ.
Совет Армэм къулыкъу щищIэу къигъэзэжа нэужь 1965 гъэм и щэкIуэгъуэ мазэм щыщIэдзауэ связымкIэ энерго-техникэ узелым и Тэрч къудамэм и монтёру щытащ.
1966 гъэм Абазэ Р. И. Ростов дэт къэрал университетым и юридическэ факультетым щIэтIысхьащ. Университетыр къиуха нэужь Къэбэрдей-Балъкъэр АССР-м и прокуратурэм къулыкъу щищIэу хуежьащ икIи Налшык къалэм и прокуратурэм и стажёрым щегъэжьауэ Къэбэрдей-Балъкъэр Республикэм и прокуро-рым нэсащ. Жэуаплыныгъэшхуэ зыпылъ а IэнатIэм щыIута зэманым Абазэ Руслан куэд хищIыхьащ законыр гъэбыдэным, правовой IэнатIэр егъэфIэкIуэным.
1998 гъэм щегъэжьауэ 2003 гъэм нэсыху Абазэ Руслан Къэбэрдей-Балъкъэр Республикэм ШынагъуэншагъэмкIэ и советым и секретару щытащ.
Абы и IэкIуэлъакIуагъымрэ щIэныгъэмрэ адэкIи сэбэп хъуащ. 2003 гъэм и дыгъэгъазэ мазэм Абазэ Руслан КъБР-м и Парламентым и депутату хахащ икIи комитет нэхъыщхьэ дыдэхэм ящыщ зым — ЗаконодательствэмкIэ, къэрал ухуэкIэмкIэ, щIыпIэ унафэр зегъэкIуэным пыщIа IуэхухэмкIэ комитетым и унафэщIу ягъэуващ. КъБР-м и Парламентым щыхэта зэманым ар КъБР-м и Конституцэм и проектыр гъэхьэзырыным елэжьащ, Къэбэрдей-Балъкъэр Республикэм и законодательствэр егъэфIэкIуэнымкIэ куэд зэфIигъэкIащ.
Зигъэпсэхуну тIысыжа нэужьи абы и жыджэрагъым кIэрыхуакъым. Абазэ Руслан Прокуратурэм и ветеранхэмрэ пенсионерхэмрэ я урысейпсо жылагъуэ зэгухьэныгъэм и Къэбэрдей-Балъкъэр щIыналъэ къудамэм и къуэдзэу щытащ. Апхуэдэу республикэм и Жылагъуэ палатэм и япэ хэхыгъуэм хэтащ икIи КъБР-м и жылагъуэ-политикэ Iуэхухэм жыджэ-ру хэлэжьыхьащ.
Абазэ Руслан и фIыщIэр къэралым игъэкIуэдакъым. Абы къратащ «Къэбэрдей-Балъкъэр Республикэм и пащхьэ щиIэ фIыщIэм папщIэ» орденыр, Къэбэрдей-Балъкъэр Республикэм и ЩIыхь тхылъыр, «Урысей Федерацэм и прокуратурэм щIыхь зиIэ и лэжьакIуэ» бгъэхэIу дамыгъэр, «Законым зэрыхуэпэжым папщIэ» дамыгъэм и япэ нагъыщэр, «Руденкэ и медалыр», апхуэдэу «Урысей Федерацэм щIыхь зиIэ и юрист», «Тэрч къалэм щIыхь зиIэ и цIыху» цIэхэр.
Къэбэрдей-Балъкъэрым и къуэ пэжхэм ящыщ зым, пщIэрэ пэжыгъэрэ зыхэлъа цIыхум, ныбжьэгъу нэсым и фэеплъыр дэ зэи тщыгъупщэнкъым.
КIуэкIуэ К. В., Егоровэ Т. Б., Мусуков А. ТI., Канунников В. А.,
Къуэдзокъуэ М. М., АфэщIагъуэ М. Хь., Аттаев Ж. Ж., Беднев Ю. Ф.,
Беппаев С. У., Берд Хь. А., Бечелов. И. Б., Бозий Н. М.,
Бэлэтокъуэ В. Хь., Геккиев З. Д., Геляхов А. С., Говоров С. А.,
Губин Г. С., Дадэ М. А., Жанатаев С. А., Жаным Р. М.,
Жариков О. О., Жыджэт А. А., Залиханов М. Ч.,
Зумакулов Б. М., Къалэ З. А., Канунников А. Д., Къардэн М. Н.,
Къэрмокъуэ Хь. М., КIэрэф М. А., Чэт Ю. М., Клевцов М. М.,
Къудали М. Хь., Мер Ю. Хъ., Мэлбахъуэ Б. Хь.,
Мамхэгъ А. Ш., Маслов Н. А., Мовсисян Г. О.,
Нэхущ З. А., Пэнагуэ М. А., Сыжажэ В. Хъу.,
Сэхъу В. Къ., Сэхъурокъуэ Хь. Хь., Тау П. Къ.,
Тату К. Б., Ульбашев М. М., Устэ В. Хъ., Федченкэ Л. М.,
Хъурей Ф. А., Хьэжу В. Ш., Хьэщхъуэжь А. Б.,
ХьэфIыцIэ М. М., Шэшэн А. А.,
Шыхъуэбахъуэ М. Хь., Шурдым Ю. Хь.
